**יהוא ירון** (נולד ב-4 ביולי 1981) הוא מוזיקאי ישראלי, נגן גיטרה בס וקונטרבס, זמר, מלחין, פזמונאי ומפיק מוזיקלי.

ביוגרפיה
--------

ירון נולד בירושלים. כשהיה בן עשר התגרשו הוריו, אביו עבר לגור בתל אביב והיה מורה בתיכון לאומנויות ברמת השרון, וירון עבר להתגורר עם אמו ברמת השרון. ירון בוגר תיכון אלון במגמת מוזיקה. בתקופת לימודיו בתיכון ניגן על גיטרה בס, ולאחר שהציעו לו לקבל חינם קונטרבס תמורת נגינה בהרכבים, החל לנגן גם בכלי זה. בין השנים 1995–1999 למד נגינה בבס אצל יוראי אורון וצור בן זאב. בין השנים 1996–2000 למד נגינה בקונטרבס אצל אלי מגן. בין השנים 2001–2004 למד נגינה בקונטרבס אצל מיכאל קלינגהופר.

בשירותו הצבאי היה מפקד בכלא צבאי.

קריירה מוזיקלית
---------------

ב-2001 הצטרף ללהקת 'River Styx' של שי לווינשטיין ורות דולורס וייס. אחרי פירוק הלהקה, המשיך לעבוד עם וייס בקריירת הסולו שלה. משנת 2003 ירון ניגן כחלק מההרכבים הקבועים של אמנים רבים בהופעות ובאלבומים, ביניהם: אביב גדג', אביתר בנאי, רונה קינן, נרקיס, אפרת גוש, נורית גלרון, להקת 'לא' ועם נינט טייב וגלעד כהנא באלבום The Walking Man. במקביל, השתתף בהרכבים מוזיקליים שונים בהם 'אנסמבל שתוק! האוזן' שביצע מיצירות קרלהיינץ שטוקהאוזן, פאניק אנסמבל, התזמורת הטרופית וקטב מרירי.

משנת 2006 עוסק ירון בהפקה מוזיקלית של אלבומים. בין האמנים שהפיק את אלבומיהם: רות דולורס וייס, נדב ויקינסקי, נפתלי אלטר, סיון מור, יונתן שפירא, רן ראשון, אביגדור גביש, להקת 'כלבי רוח', ישי קיצ׳לס, שחר גוטמן, להקת 'הזאבות' ודניאל וייל. כמפיק מוזיקלי הוא נודע כמפיק שמעורב בכל פרטי האלבום, בעל טביעת אצבע ייחודית.

בשנת 2011 יצא אלבומו הראשון, 'דברים יומיומיים שכאלה'. בשנת 2013 יצא אלבומו השני, 'אמן השכנוע העצמי'. בשנת 2017 יצא אלבומו השלישי, 'אם לא נרקוד לא נבין כלום'. ירון כותב בעברית ונודע כאחד הזמרים-יוצרים הבולטים באינדי הישראלי. הוא כתב והלחין את מרבית השירים באלבומיו.

משנת 2018 ירון מנחה הרכבים ומרצה להפקה מוזיקלית וכתיבת שירים ב'הגראז׳ - מכינה קדם אקדמית לאמנויות', המיועדת למתמודדים עם משברים נפשיים.

### קריירת סולו

בשנת 2007 החל ירון להופיע עם שירים מקוריים שלו.

בשנת 2011 הוציא את אלבום הבכורה שלו 'דברים יומיומיים כאלה'. האלבום כלל ברובו שירים מקוריים שלו, שני שירים שהלחין למילים שכתב אביו, וכן לחן לשיר 'שלושה שירים שלא נכתבו חלק א' שכתב נתן זך. השירים באלבום מתאפיינים בממד אוטוביוגרפי מובהק, בהתייחסות רבה לתל אביב וביחס מיוחד לשפה העברית. האלבום יצא בלייבלים 'קמע' ו'גושפנקא' והופץ על ידי 'התו השמיני', וזכה לשבחי המבקרים וקולגות מעולם המוזיקה.

בשנת 2013 הוציא את אלבומו השני, 'אמן השכנוע העצמי'. מבחינה מוזיקלית, השירים באלבום הושפעו מהמוזיקה של טום ווייטס, מבלוז שורשי, רוק, ג'אז וקברט. האלבום מורכב ברובו משירים מקוריים של ירון, וכולל תרגום אחד לשיר של טום ווייטס – 'עפר באדמה' ('Dirt in the Ground') ושני שירים שהולחנו למילותיו של קורציו מלפרטה. הכתיבה באלבום הושפעה מכתיבתו של יורם קניוק ובעיקר מעיסוקו במוות. רוב האלבום הוקלט בתקופה שבה אשתו הייתה בהיריון עם בתם, ויש בו שירים שמתייחסים לפחד ממחלת הטרשת הנפוצה שבה חלה ירון, לצד תקווה שמעורר התא המשפחתי. האלבום הושלם באמצעות 'מימון המונים' ויצא בלייבל 'קמע'. הוא זכה לשבחי המבקרים ונבחר כ'אלבום השנה' של תחנת הרדיו 'הקצה' ושל אתר 'מעריב nrg'. לאחר צאת האלבום כתב יואב קוטנר על ירון שהוא "דמות מאד דומיננטית בסצנת המוזיקה האלטרנטיבית הישראלית. מלך האינדי".

בשנת 2017 יצא אלבומו השלישי, 'אם לא נרקוד לא נבין כלום'. הוא מכיל בעיקר שירים מקוריים שלו, ולחן אחד למילותיה של יונה וולך, בשיר 'אוי!' האלבום יצא בלייבל 'קמע', הודפס במהדורת ויניל מוגבלת וזכה גם הוא לשבחי המבקרים. האלבום מתאפיין בקו מוזיקלי נגיש, קליט ותמציתי יותר ביחס לאלבומיו הקודמים של ירון.

בשנת 2019 הוציא את הסינגל "לשמוע כל החבר'ה ב-2019". בשנת 2021 הוציא ירון גרסת כיסוי לשיר 'סימני סערה' של חיים אוליאל, שכתב שמעון אדף והלחין קובי אוז.

ב-2022 הוציא את אלבומו הכפול: יהוא ירון נגד השטן: כך בעולם / כך בארץ הזו, בהשתתפות גיא שמי, ניר שלמה, אביב ברק ועדי רנרט. האלבום עוסק בנושאים חברתיים ואקטואליים.

### שיתופי פעולה נוספים

בשנת 2011 השתתף ירון בפרויקט ׳מסע אספלט - ביצועים חדשים לשירי סשה ארגוב׳ של תחנת הרדיו 'קול הקמפוס' עם השיר ׳שיר בין ערביים׳, וכן שר באלבום ׳העבד - שירי ארץ ישראל׳ של שלום גד. בשנה זו גם הקים את ההרכב ׳חלוק חד פעמי׳ עם זאב טנא וסתו בן שחר. ההרכב הוציא אלבום אחד בשנת 2013.

משנת 2012 עוסק ירון בהפקה מוזיקלית של הופעות לאמנים רבים, ביניהם: נרקיס, איל כהן, דניאל וייל, כרמל אקמן ועוד. בשנת 2019 הפיק מוזיקלית את מופע המחווה למאיר בנאי בפסטיבל 'ימי בנימינה'.

בשנת 2013 השתתף בפרויקט 'הלביא - אמנים שרים אריק לביא׳ של תחנת הרדיו 'קול הקמפוס' עם השיר ׳הזר המקנא לחן רעייתו׳, וכן באלבום ׳שירים משומשים׳ של ׳עונג שבת' עם השיר ׳עפר באדמה׳.

בשנת 2015 ייעץ אמנותית לאלבום 'רופאה במערב' של הילה רוח. בשנת 2016 ייעץ טקסטואלית לאלבום אלפיים עשרים ושלוש. של איה כורם. באלבום זה הוא גם שר עם נצ'י נצ' את הדואט ׳תופעות לוואי׳.

בשנת 2017 הקים את להקת הפּאנק ׳אנטיגונה רקס׳ עם תמר ׳קוקי׳ אריאל וסתו בן שחר.

בשנת 2018 השתתף באלבום ׳מכונת הזמן - שירי ראשית המדינה בביצועים אלטרנטיביים׳ של תחנת הרדיו 'כאן 88' עם השיר ׳את אמרת׳.

בשנת 2019 הפיק את אלבומה "הגוף הזה" של הזמרת שחר גוטמן.

ירון שיתף פעולה בהופעות עם אמנים ישראלים רבים, ביניהם: ערן צור, ברי סחרוף, יהודית רביץ, חמי רודנר, יוני רכטר, מאיר בנאי, גידי גוב, אלון אולארצ׳יק, שלמה בר, אסף אבידן, שלומי שבן, אסף אמדורסקי, אתי אנקרי ועוד. הוא ניגן עם מספר אמנים בינלאומיים בהופעותיהם בישראל: להקת Faun Fables (2007), אמנדה פאלמר (2013), ג'יימס 'סופר צ'יקן' ג'ונסון (2014), ריילי ווקר (2015), רוברט 'בילבו' ווקר (2016) ואנתוני 'Big A' שרוד (2018).

הוקרה
-----

במאי 2014 במסגרת פסטיבל דוקאביב הוקרן סרטה של הבמאית מיה זיידמן 'יהוא ירון: אמן השכנוע העצמי'. בדצמבר 2014 הסרט שודר בטלוויזיה. זהו סרט דוקו-מוזיקה שבו זיידמן ליוותה במשך שנתיים את ירון בין הופעות, הקלטות וטיפולים. הוא צולם בתקופה שבה הוא היה לקראת לידת בתו הבכורה, לקראת אלבום שני, ובעיצומה של התמודדות עם מחלת הטרשת הנפוצה.

חיים אישיים
-----------

ירון מתגורר בתל אביב, נשוי ואב לשתי בנות. אשתו, מרב שחם, היא מעצבת גרפית שעיצבה את עטיפות שלושת אלבומיו.

דיסקוגרפיה
----------

### אלבומי סולו

* דברים יומיומיים כאלה (2011)
* אמן השכנוע העצמי (2013)
* אם לא נרקוד לא נבין כלום (2017)
* יהוא ירון נגד השטן: כך בעולם / כך בארץ הזו (2022)

### אלבומים שבהם השתתף

* מסע אספלט (2011)
* שירי ארץ ישראל (2011)
* הלביא (2013)
* שירים משומשים (2013)
* אלפיים עשרים ושלוש. (2017)
* מכונת הזמן (2018)

קישורים חיצוניים
----------------

* יהוא ירון, באתר שירונט
* יהוא ירון, באתר MusicBrainz (באנגלית)
* יהוא ירון, באתר Songkick (באנגלית)
* יהוא ירון, באתר בנדקמפ
* דף הפייסבוק הרשמי
* קטע קול קובי מידן, ‏"אנשים בלילה" עם יהוא ירון, באתר iCast‏, 15 בפברואר 2011
* יובל סער, יהוא ירון מוציא אלבום ראשון, ומתחיל להגשים את ההבטחות, באתר הארץ, 10 במרץ 2011
* עמיחי חסון, בין חיים למוות: יהוא ירון קרוע בין עולמות, באתר nrg‏, 27 ביולי 2013
* סגלית פישביין, יהוא ירון לא צריך במה, באתר nrg‏, 20 בפברואר 2014
* שי סגל‏, "אמן השכנוע העצמי": ריאיון עם יהוא ירון ומיה זיידמן, באתר וואלה!‏, 02 בדצמבר 2014
* גלי עמרן, מיהו יהוא? המוזיקאי העסוק בישראל מתחבר לשם, באתר nrg‏, 7 בפברואר 2016
* רונית בר מארחת את יהוא ירון ב"האנגר 9". שודר בערוץ 9 במרץ 2016

הערות שוליים
------------

1. ↑  נטע הלפרין, יהוא ירון: "אני מעדיף שמישהו ממש ישנא את מה שאני עושה, העיקר שלא יהיה אדיש לזה", עכבר העיר, 9 בנובמבר 2010
2. 1 2 3 4  צמית, דנית (2022-04-04). "יהוא ירון: "המדינה הזו פוסט-טראומטית"". *Ynet*. נבדק ב-2022-04-04.
3. ↑  יובל סער, יהוא ירון מוציא אלבום ראשון, ומתחיל להגשים את ההבטחות, באתר הארץ, 10 במרץ 2011
4. ↑  יהוא ירון באתר Qube
5. ↑  מערכת וואלה, בכורה: כלבי רוח בסינגל ראשון. האזינו, באתר וואלה!, ‏11/02/2013
6. ↑  יואב קוטנר, מלך האינדי, באתר www.israelhayom.co.il, ‏05/10/2014
7. ↑  יואב קוטנר, יהוא ירון משכנע, באתר קוטנר.נט, ‏05/10/2014
8. ↑  יובל סער, יהוא ירון מוציא אלבום ראשון, ומתחיל להגשים את ההבטחות, באתר הארץ, ‏10/03/2011
9. ↑  אור ברנע, מסטיק משונה, באתר ynet, 10 בפברואר 2011
10. ↑  אמן השכנוע העצמי, דף האלבום באתר קמע
11. ↑  סער גמזו, פאשיזם איטלקי ויורם קניוק; החומרים מהם מורכב האלבום של יהוא ירון, באתר הארץ, 17 ביוני 2013
12. ↑  רז ישראלי, מארז תרבות 23: אלבומי השנה תשע"ג, באתר מעריב nrg, ‏04/09/2013
13. ↑  קמע, אמן השכנוע העצמי - אלבום השנה תשע"ג, באתר קמע, ‏24/09/2013
14. ↑  יואב קוטנר, מלך האינדי, באתר ישראל היום, ‏05/10/2014
15. ↑  אם לא נרקוד לא נבין כלום, by Yehu Yaron, באתר Yehu Yaron
16. ↑  שמרית דהן, סיכום העשור הישראלי של קולומבוס, באתר קולומבוס - מגזין מוזיקה, ‏14/02/2020
17. ↑  בן שלו, או יֶה, יהוא - יופי של אלבום, באתר הארץ, ‏12/10/2017
18. ↑  גיא טנא, יהוא ירון – אם לא נרקוד לא נבין כלום. באתר טנא ג'י - כתיבה שאוהבת יוצרים, ‏10/11/2017
19. ↑  יוסי חרסונסקי, "מסע אספלט" – פרויקט מחווה חדש לשירי סשה ארגוב, באתר יוסמיוזיק, ‏02/02/2011
20. ↑  בן שלו, מוסיקה: שלום גד משובץ ביהלומים, באתר הארץ, ‏25/08/2011
21. ↑  יוסי חרסונסקי, פרויקט הלביא קול הקמפוס, באתר יוסמיוזיק, ‏19/03/2013
22. ↑  עמיחי חסון, שירים משומשים: טום כבר לא מחכה, באתר מקור ראשון, ‏09/04/2013
23. ↑  מערכת כאן, מכונת הזמן, באתר כאן, ‏17/04/2018
24. ↑  בלוג המוזיקה של שירה כרמל
25. ↑  יוחאי וולף, תקשיב לדיסק של יהוא ירון, הוא מחייה את העברית, באתר Japan in a dishpan, ‏19/04/2011
26. ↑  הבמה, Super Chikan סופר צ'יקן, באתר הבמה
27. ↑  יובל אראל‏, אחד הטובים, בבלוג של יובל אראל, מגזין מוזיקה ותרבות, 7 בספטמבר 2016
28. ↑  רז ישראלי, מהמיסיסיפי לישראל: שלוש הופעות לבלוזיסט Big A, באתר ישראל היום, ‏13/06/2018
29. ↑  יהוא ירון- אמן השכנוע העצמי, The Self Deception Artist
30. ↑  מישקה גינדין ותמר לב, אמן השיכנוע העצמי – האינדי מגיע לטלוויזיה, באתר אפרכסת - בלוג מוזיקת שוליים מקומית, ‏01/12/2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007572747105171
* MusicBrainz: 9bfe65e7-6c01-4b70-8aa0-e65c58e4e216
* VIAF: 12145304373778571288
* WorldCat (עם VIAF): 12145304373778571288

 |